I «Kapitalen i det 21. århundre» dokumenterer Piketty en historisk utvikling i økonomisk ulikhet de siste 200 årene i mer enn 20 land. Franskmannens hovedtese er at små forskjeller er unntaket, og at verden beveger seg i en retning av større ulikheter slik som på 1800-tallet. Piketty mener at en stadig mindre del av befolkningen sitter på en stadig større del av rikdommen av samfunnet. En av årsakene er at veksten i avkastning på kapital er større enn veksten på inntekter.
- Fra mitt perspektiv handler det om hvordan vi skal gi alle mulighet til å ha best grunnlag til å leve gode liv. Deretter kan vi begynne å snakke om beskatning og hvordan vi skal dele regningen for dette, sier Roine.
Roine viser til Pikettys favoritteksempel hentet fra den franske forfatteren Honoré de Balzac: I boken Le Père Goriot (Far Goriot, red.anm.) møter man den unge, ambisiøse Eugène de Rastignac, som innser at uansett hvor hardt han jobber som advokat, vil han aldri få den samme formuen som han kan tilegne seg dersom han gifter seg med en velstående arving.
- Noen kan si det er et perifert eksempel, men det peker på et viktig spørsmål: Skal folk skal tenke at de skal utdanne seg for at det er det som resulterer i et bedre liv eller tenke at uansett hva de gjør spiller det ingen rolle, for det viktigste er hvor de er født eller hvem de er gift med. Det siste er i hvert fall ikke bra for samfunnet.
- Er poenget om skole blitt litt underkommunisert i debatten om Piketty?
- Ja. Det har handlet om hans policy-forslag og om utviklingen av kapital i relasjon til inntekt. Men hva er budskapet han hele tida kommer tilbake til? Jo, at vi må unngå et samfunn hvor arv betyr mer enn hva du selv gjør, sier Roine.
Han tror Piketty-kritikere vil komme løpende med argumenter om at flertallet av topp-ti-rikingene er «selfmade» - gründere framfor personer med arvet formue.
- Skulle jeg gjette, ville Piketty svart dem at også disse vil gi formuene til sine arvinger. På hvilke vilkår skjer det? Og hva betyr det om en større andel av formuene er arvet? Her finnes det lite forskning, foruten Pikettys egen forskning på Frankrike, der han ser at arv er i ferd med å bli viktigere og viktigere, sier Roine.